作者:陳陶
標題:竹十一首
內容:不厭東溪綠玉君，天壇雙鳳有時聞。一峰曉似朝仙處，青節森森倚絳雲。萬枝朝露學瀟湘，杳靄孤亭白石涼。誰道乖龍不得雨，春雷入地馬鞭狂。嘯入新篁一裡行，萬竿如甕鎖龍泓。驚巢翡翠無尋處，閑倚雲根刻姓名。青嵐帚亞思吾祖，綠潤偏多憶蔡邕。長聽南園風雨夜，恐生鱗甲盡為龍。迸玉閑抽上釣磯，翠苗番次脫霞衣。山童泥乞青驄馬，騎過春泉掣手飛。須題內史琅玕塢，幾醉山陽瑟瑟村。剩養萬莖將掃俗，莫教凡鳥鬧雲門。一溪雲母間靈花，似到封侯逸士家。誰識雌雄九成律，子喬丹井在深涯。燕燕雛時紫米香，野溪羞色過東牆。諸兒莫拗成蹊筍，從結高籠養鳳凰。一節呼龍萬裡秋，數莖垂海六鼇愁。更須瀑布峰前種，雲裡闌幹過子猷。丘壑誰堪話碧鮮，靜尋春譜認嬋娟。會當小殺青瑤簡，圖寫龜魚把上天。玄圃千春閉玉叢，湛陽一祖碧雲空。不須騷屑愁江島，今日南枝在國風。